钦定古今图书集成/明伦汇编/氏族典/第162卷 > 韩若愚
## 钦定古今图书集成/明伦汇编/氏族典/第162卷 > 韩若愚

按《元史韩若愚传》：“若愚字希贤，保定满城人。由武卫
府史授通惠河道所都事。开河有功，迁留守司都事，
寻升经历。出知蓟州，改中书左司都事，迁刑部郎中，
提举诸路宝钞库，擢吏部郎中。皇庆元年，迁内台都
事，改刑部侍郎，寻擢中书左司郎中，参议中书省事。
铁木迭儿为右丞相，以憎爱进退百官，恨若愚不附”
己，罗织以事。帝知其枉，不听，拜户部尚书。延祐六年，
命理河间等路囚，轻重各得其情，复拜参议中书省
事。丞相铁木迭儿复入相，以旧憾复奏夺其官，除名
归乡里。至治三年，诏雪其冤。泰定元年，命复其官，寻
拜刑部尚书，迁湖广省参知政事，未行，改詹事丞。八
月，命宣抚江浙，复留为侍御史。三年，擢浙西廉使，未
行，拜河南省左丞。会文宗平内难，若愚画策中机，帝
嘉之，进资政大夫。天历三年，迁淮西江北道廉访使。
以疾卒，年六十八。赠资德大夫、江浙等处行中书省
左丞、上护军，追封南阳郡公，谥贞肃。